Publication: Magyar Közlöny
Issue: MK-2002-151 (Year: 2002, Number: 151)
Era: 1990-2004
Section: az 1198/2002. (XII. 6.) Korm. határozathoz
Paragraph Index: 187

5. Nyugdíjasok 5.1. A célcsoport jellemzõi A magyar felnõtt népesség egyharmadát kitevõ nyugdíjasok körében a lakossági átlagnál nagyobb arányban találunk nõket. A nyugdíjasok bõ héttizede legfeljebb alapfokú végzettséggel rendelkezik, és túlnyomó többségük egyetlen idegen nyelven sem beszél. A lakosság egésze, és maguk a nyugdíjasok szerint e csoport életét egyáltalán nem vagy inkább kedvezõtlen, mint kedvezõ irányban befolyásolja a csatlakozás. A célcsoportok közül a nyugdíjasok körében az egyik legalacsonyabb a csatlakozásról árnyalt képpel rendelkezõk (elõnyöket és hátrányokat megfogalmazók) aránya. E réteg tagjai mind az ország, mind lakóhelyük, mind saját és családjuk életében kevésbé számítanak elõnyökre, mint a lakosság egésze. Ugyanakkor körükben jóval erõteljesebb a bizonytalanság, és nagyobb arányban vélekednek úgy, hogy a tagság — fõleg saját és családjuk életében — nem hoz változásokat. Az átlagosnál jóval nagyobb bizonytalanság és a személyes élet vélt érintetlensége abban is megmutatkozik, hogy a nyugdíjasok az átlagosnál alacsonyabb arányban, bár szintén többségben szavaznának igennel a csatlakozás ügyében rendezett népszavazáson, és körükben magasabb az inaktívak és a szavazási szándékaikat illetõen bizonytalanok aránya. A nyugdíjasok a lakosság egészénél kevésbé reménykednek a csatlakozásnak a gazdaság egészére, a foglalkoztatottságra, a lakosság anyagi helyzetére és életszínvonalára gyakorolt kedvezõ hatásaiban, ugyanakkor a lakossági átlagnál gyakrabban említik az elõnyök között az olyan (az ország és a társadalom részérõl) aktivitást nem igénylõ elõnyöket, mint az EU-segélyek, vissza nem térítendõ támogatások. A célcsoport tagjai a lakosság egészénél fontosabbnak tartják a csatlakozással járó biztonságot és a fiatalok, gyerekek elõtt megnyíló lehetõségeket. A nyugdíjasok ugyanakkor a 2002/151/II. szám lakossági átlagnál jobban aggódnak a társadalompatológiai jelenségek (alacsony kultúra, bûnözés, kábítószer stb.) elterjedése, az ország függetlenségének elvesztése, és a Magyarországra érkezõ külföldiek növekvõ száma miatt. A nyugdíjasok a lakosság egészénél kevésbé érdeklõdnek a csatlakozással kapcsolatos kérdések iránt, és az átlagosnál elutasítóbbak a speciális integrációs információs csatornák használatát illetõen. Egyetlen információs forrás (a helyi önkormányzati hivatal tájékoztatása) használata esetében közelíti meg a célcsoport aktív információkeresésre való hajlama a lakossági átlagot. A nyugdíjasok abszolút többsége egyáltalán nem, vagy alig rendelkezik információkkal az EU-ról, illetve a csatlakozásról. 5.2. Kommunikációs kihívások A nyugdíjasok elérése esetében a legnagyobb kihívást rossz szociális helyzetükbõl, jelentõs részük létbizonytalanságából, és életkori sajátosságaikból adódó inaktivitásuk, a közvetlen életkörülményeik alakulásán túlmutató témák iránti közömbösségük jelenti. A kommunikáció egésze számára bizonyos mértékig kihívást jelentõ jelenség, az információkat közvetítõ véleményformáló elitek és a lakosság nagy csoportjai közötti erõteljes attitûdbeli különbség a nyugdíjasok esetében a legszembetûnõbb. Míg a kommunikátorok (újságírók, média) viszonyulása a csatlakozás kérdéséhez jóval pozitívabb a lakosságénál, addig a nyugdíjasok viszonyulása a lakossági átlagnál jóval bizonytalanabb, negatívabb. Míg a véleményformáló és információközvetítõ elit a makrofolyamatok iránt érdeklõdik, addig a nyugdíjasokat legerõteljesebben az életkörülményeiket közvetlenül meghatározó anyagi és szociális kérdések foglalkoztatják. Részben ezekkel a különbségekkel magyarázható, hogy a tömegkommunikációt uraló integrációs témák nem alkalmasak a nyugdíjasok érdeklõdésének felkeltésére. Ebbõl adódóan a nõkhöz hasonlóan a nyugdíjasok jelentõs része is úgy érzi, hogy az integráció a feje fölött zajlik és saját életére nem lesz semmilyen hatással. Ugyanakkor az idõs korosztály — a nõkhöz hasonlóan — tart a változástól, az ismeretlentõl. Kihívást jelent a kommunikációban az a jelenség is, hogy a nyugdíjasok szerint az EU-csatlakozás helyzetüket inkább negatívan érinti. Bár e vélekedésnek nincs semmilyen valós alapja, a trend megfordítása igen bonyolult feladat. A csatlakozás ugyanis annak ellenére, hogy abszolút értelemben minden bizonnyal a nyugdíjasok számára is pozitívumokkal jár, esetükben elképzelhetõ a más csoportokhoz képest további relatív leszakadás. Éppen ezért fontos bennük tudatosítani az EU-s értékekbõl õket is érintõ elõnyöket, valamint a családtagjaik számára jelentkezõ esélyeket. 5.3. Célok A nyugdíjasok kiemelt célcsoportként való szerepeltetését, külön megszólítását eddigi érintetlenségük mellett az indokolja, hogy lakosságbeli magas arányuknál fogva felelõs kormány nem engedheti meg, hogy ne fogalmazzon meg nekik szóló üzeneteket, valamint, hogy (különösen a népszavazás idõszakában, éppen számosságuk miatt) nem lehet figyelmen kívül hagyni az õ állásfoglalásukat, illetve bizonytalanságukat. A kommunikáció elsõdleges célja családjuk, gyermekeik, unokáik érintettségének, az elõttük megnyíló új lehetõségeknek, szebb jövõnek a tudatosítása. E csoport esetében, éppen inaktivitása, változásokkal kapcsolatos aggodalmai miatt (a nõkhöz hasonlóan), nem javasolt a személyes felelõsség hangsúlyozása. A nyugdíjasok esetében ugyanakkor — az eddigi kommunikáció tapasztalatai alapján — nemcsak az érintettségüket megjelenítõ üzenetek kidolgozása, hanem a tájékoztatás megfelelõ csatornáinak és hangnemének beazonosítása is a következõ szakasz feladata. 5.4. Üzenetek A nyugdíjasok felé irányuló kommunikáció kulcsfogalmai a béke, a biztonság, a szolidaritás és a családjuk, gyermekeik és unokáik elõtt megnyíló lehetõségek, az õ jövõjük. A nyugdíjasok felé irányuló kommunikáció központi üzenete egyrészt családjuk érintettsége, az EU-csatlakozás hatására gyerekeik, unokáik elõtt megnyíló lehetõségek, esélyek, másrészt az EU-csatlakozás, mint a béke és biztonság garanciája, az ország révbe érése. A nyugdíjasok külön célcsoportként való kezelését — a nõkhöz hasonlóan — nem speciális érintettségük magyarázza, hanem az, hogy az eddigi kommunikáció üzenetei nem érték el õket, így érintettségük nem tudatosodott. Ebbõl adódóan a számukra szóló kommunikációnak sincsenek speciális, rájuk szabott üzenetei. A feléjük irányuló kommunikációnak az általános üzenetek szolgálnak keretül, ezek közül számukra különösen azok kiemelése, hangsúlyozása szükséges, amelyek egyrészt az állampolgárok és a családok helyzetét közvetlenül érintõ, javító uniós vívmányokat, másrészt az olyan európai értékeket, mint a béke, a biztonság, a szolidaritás (amelyekhez az idõsebb korosztály tagjai jellemzõen jobban kötõdnek) mutatják be. Az idõsebb korosztály, a nyugdíjasok körében az átlagosnál erõsebb a béke, a közösség, az összetartás, a szolidaritás, az egység, az egymás iránti felelõsség, az értékek és kultúrák közössége, az ország sorsának révbe érése iránti fogékonyság 2002/151/II. szám és vágy. Ezek az értékek az Európai Unió alapértékei is, hangsúlyozásuk, bemutatásuk e célcsoport esetében különösen fontos. A kommunikáció fontos üzenete lehet, hogy bár az Európai Unió alapvetõen a gazdasági racionalitás és érdekközösség bázisán alakult, összetartó ereje korántsem merül ki ezen a téren. Mindezekbõl következõen — a nõkhöz hasonlóan — alapvetõen a nyugdíjasok számára is a IV. fejezetben ismertetett általános üzenetek képezik a kommunikálandó üzenetek gerincét. Ezek közül ugyanakkor nagyobb figyelmet kell fordítani az elõzõ bekezdésben összegzett jellegzetességekre, és az általános üzenetek közül ezekre kell még nagyobb hangsúlyt helyezni. Így míg minden más célcsoportnál az EU bemutatásakor az egységes piac létezésének és mûködésének tudatosítására kell koncentrálni, e célkitûzés itt kisebb hangsúlyt kap. Ennek megfelelõen az általános üzeneteknél a nyugdíjasok esetében mindenekelõtt a következõ gondolatokat célszerû kiemelni: — Az uniós tagság a béke és biztonság hosszú távú garanciája. Az EU a „viszályok Európája helyett a béke és együttélés Európája”. Az EU megszünteti a nemzeti konfliktusokat, megakadályozza a háború lehetõségének kialakulását. — Az EU-tagországok közös fellépése javítja a közbiztonságot (közös erõfeszítésekkel eredményesebben lehet harcolni, például a szervezett bûnözés, a kábítószer-kereskedelem, a prostitúció, az illegális bevándorlás ellen). — Az EU-ban erõs a társadalmi szolidaritás. Központi érték a szociális Európa, amelynek egyik fõ eleme, hogy a társadalom tagjai felelõsséggel bírnak egymás iránt, gondoskodnak egymásról, és mindenkinek biztosított a tisztességes megélhetés. Az esélyegyenlõség biztosítása és a hátrányos helyzetûek támogatása az EU egyik prioritása — A szolidaritás a tagországok között is létezik. A gazdagabb államok hozzájárulnak a szegényebbek támogatásához, fejlesztéséhez. E törekvés egyik kulcseleme a vidéki területek fejlesztése. — A csatlakozás nem fenyegeti a magyar identitást. A közös európai kultúra, közös ismeretek, közös történelem, közös hitvilág, az életformák legfõbb jegyeinek közössége az EU-n belül tapasztalt sokféleség dacára egységét adják a kontinens országainak, régióinak, lakosságának. Az EU-tagság lehetõséget teremt a magyar kulturális értékek megismertetésére, elismertetésére. A csatlakozással Magyarország révbe ér. A hányatottság korszaka lezárul. A jövõ mind biztonsági, mind gazdasági értelemben világos pályára kerül. Nem kell többé attól tartani, hogy Magyarország nem tudja alakítani sorsát, és kiszolgáltatottá válik. 2002/151/II. szám HATODIK RÉSZ KOMMUNIKÁCIÓS ESZKÖZÖK ÉS VISSZAJELZÉS XIII. PROJEKTEK Az alábbi projektek nem tükrözik az idõbeli alkalmazás sorrendjét, inkább egyfajta ötlettárként, ’étlapként’ szolgálnak a stratégiát végrehajtó szervezetek (kormányszervek, az EU Kommunikációs Közalapítvány, a szakmai, érdekképviseleti és civil szervezetek, az önkormányzatok és más szervezetek) számára.

Source: https://magyarkozlony.hu/hivatalos-lapok/ad3d046a7a1920d31fefb18efd1e7bf0f610c090/dokumentumok/b383966a57b224a06442fb919435dcddce9556a4/letoltes